./data/phi0914/phi00137/phi0914.phi00137.perseus-lat1.xml
Titus Livius (Livy)
inde Ilium       processit, castrisque in campo, qui est subiectus moenibus, positis in urbem       arcemque cum escendisset,  sacrificavit Minervae praesidi arcis et       Iliensibus in omni rerum verborumque honore ab se oriundos Romanos  praeferentibus et Romanis laetis origine sua  inde profecti sextis       castris ad caput Caici amnis pervenerunt   eo       et Eumenes rex, primo conatus ab Hellesponto reducere classem in hiberna Elaeam,       adversis deinde ventis cum aliquot diebus superare Lecton promunturium non       potuisset, in terram egressus, ne deesset principiis rerum, qua proximum fuit,       in castra Romana cum parva manu contendit   ex       castris Pergamum remissus ad commeatus expediendos, tradito frumento quibus       iusserat consul, in eadem stativa rediit  inde plurium dierum praeparatis       cibariis consilium erat ire ad hostem, priusquam hiems opprimeret